12.5.2023
SL
Uradni list Evropske unije
L 127/83
(153) Družba Hailide je zadevni izdelek v Unijo prodajala tudi prek dodatne povezane družbe v Uniji, ki deluje kot uvoznik.
Za to prodajo je bila izvozna cena v skladu s členom 2(9) osnovne uredbe računsko določena na podlagi cene, po kateri je bil uvoženi izdelek prvič preprodan neodvisnim strankam v Uniji.
Opravljene prilagoditve so se nanašale na vse stroške, nastale med uvozom in nadaljnjo prodajo, vključno s PSA-stroški povezanega uvoznika s sedežem v Uniji, in razumni dobiček (določen v višini 6,89 % v nedavni preiskavi polivinil alkoholov (PVA) (89) za drug kemični izdelek in uporabljen v sedanji preiskavi zaradi podobnosti industrije in nesodelovanja nepovezanih uvoznikov), da se določi zanesljiva izvozna cena na meji Unije.
(154) Družba Hailide je v odgovoru na dokončno razkritje navedla, da je uporaba fiktivne stopnje dobička v višini 6,89 % iz nedavne preiskave v zvezi s PVA neutemeljena in pretirana.
Trdila je, da PVA in preja visoke trdnosti iz poliestra nimata podobnih kemičnih ali fizikalnih lastnosti, da imata različno končno uporabo in končne uporabnike ter da sta trga za ta dva izdelka različna.
Zato po njenem mnenju dobiček v sektorju PVA nikakor ni reprezentativen za dobiček, ki ga lahko družba doseže pri trgovanju s prejo visoke trdnosti iz poliestra.
Poleg tega je trdila, da če je stopnja dobička, ki jo lahko proizvajalci preje visoke trdnosti iz poliestra v Uniji dosežejo v normalnih tržnih pogojih brez dampinškega uvoza, manjša od 6 %, bi bilo nenavadno, če bi trgovci s tem izdelkom lahko dosegli večji dobiček na istem trgu.
(155) Tudi združenje CIRFS je menilo, da uporabljeni fiktivni dobiček ni ustrezno merilo za primer preje visoke trdnosti iz poliestra, in v nasprotju s stališčem družbe Hailide trdilo, da je pri takšni stopnji dobička močno podcenjen dobiček uvoznikov v sektorju preje visoke trdnosti iz poliestra.
Navedlo je, da obstaja novejši primer, ki vključuje umetna vlakna in bi bolje predstavljal stopnjo dobička nepovezanih uvoznikov, in sicer primer kablov iz optičnih vlaken (90), pri katerem je stopnja dobička znašala med 15 in 25 %.
Poleg tega je trdilo, da Komisija ne bi smela spodbujati nesodelovanja nepovezanih uvoznikov s podcenjevanjem stopnje dobička.
Namesto tega bi morala Komisija po mnenju združenja CIRFS sprejeti proaktiven pristop ter dostopati do finančnih poročil znanih uvoznikov in se opreti na ta poročila kot na najboljša razpoložljiva dejstva.
(156) Prvič, kot je navedeno v uvodni izjavi 153, je Komisija zaradi nesodelovanja nepovezanih uvoznikov v tem primeru uporabila fiktivni dobiček iz nedavne preiskave v kemijski industriji in ugotovila, da se je tak dobiček štel za razumnega.
Drugič, primerjava dobička trgovca z dobičkom, ki bi ga lahko dosegli proizvajalci Unije, ki jo je izvedla družba Hailide, je neutemeljena zaradi bistvenih razlik v dejavnostih proizvodne družbe v primerjavi s trgovsko družbo.
(157) Glede podobnosti PVA in preje visoke trdnosti iz poliestra je nesporno, da imata PVA in preja visoke trdnosti iz poliestra različne kemične in fizikalne lastnosti, uporabe, uporabnike in trge, vendar je dejstvo, da sta oba izdelka del kemijske industrije.
Poleg tega družba Hailide ni utemeljila, zakaj uporabljeni nominalni dobiček ne bi bil reprezentativen za dobiček, ki bi ga dosegel trgovec s prejo visoke trdnosti iz poliestra.
Zato je Komisija sklenila, da je dobiček v sektorju PVA reprezentativen za dobiček, ki ga lahko družba doseže pri trgovanju s prejo visoke trdnosti iz poliestra.
Po drugi strani se kabli iz optičnih vlaken in glavna surovina za njihovo proizvodnjo (optična vlakna) uporabljajo v telekomunikacijski industriji in niso niti najmanj povezani s kemijsko industrijo.
Zato bi bilo v sedanji preiskavi preje visoke trdnosti iz poliestra neprimerno uporabiti stopnje dobička za nepovezane uvoznike, ki so bile uporabljene v primeru kablov iz optičnih vlaken.
(158) Poleg tega je Komisija v nasprotju s trditvami združenja CIRFS uporabila fiktivni dobiček iz primera PVA šele po tem, ko je nepovezane uvoznike spodbudila, naj se javijo in sodelujejo v preiskavi (z izrecnim pozivom znanim uvoznikom, naj sodelujejo pri vzorčenju, ali z objavo namenskega vprašalnika na spletišču, namenjenega nepovezanim uvoznikom, ki so pripravljeni sodelovati), in po tem, ko takšno sodelovanje ni bilo doseženo.
Zato Komisija ni mogla spodbujati nesodelovanja nepovezanih uvoznikov s podcenjevanjem končno uporabljene stopnje dobička.
(89) Uvodna izjava 352 Izvedbene uredbe Komisije (EU) 2020/1336 z dne 25. septembra 2020 o uvedbi dokončnih protidampinških dajatev na uvoz nekaterih polivinil alkoholov s poreklom iz Ljudske republike Kitajske (UL L 315, 29.9.2020, str. 1).
(90) Izvedbena uredba Komisije (EU) 2021/2011 z dne 17. novembra 2021 o uvedbi dokončne protidampinške dajatve na uvoz kablov iz optičnih vlaken s poreklom iz Ljudske republike Kitajske (UL L 410, 18.11.2021, str.
51, uvodna izjava 367).